ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ዳህሳስ ኣንጻር ደርግ፡ ዝተገብረ ዕጥቃዊ ቃልሲ ህወሓት 16 ለካቲት 2020 ምንጪ ስእሊ, TPLF Museum መግለጺ ስእሊ, ህዝባዊ ተሳትፎ ኣብ ቃልሲ ህወሓት ፍጥረት ሰብ፡ ኣዳም እዩ መምህርና ኢሉ ኣብታ ፅዒሩን ግዒሩን ንበረላ ዝተበሃላ መሬት፡ ደቂ ትሻዓተ ወርሒ ሰባት ከንብርዎ ኣይከኣሉን። ብዓይነ ብርኩ መሬት ፈጊኡ ዘጥረዮ ካዕዎን ምዕሮን ከይቀረየ ቋፂርካ ኣምፃኣየን ዝብሉ ጐይቶት ተፈጢሮም። ኣያታቱን ኣደታቱን ዓዃያት ተባሂሎም ተደፍኪኾም ኢዶም ንዘልመፁ መሳፍንቲ ኣብ ምግልጋል ዕድሚኦም በልዩ። ደቆምን ደቂ ደቆም እውን ክሳብ ፅሕፍቶ ዝመስል በደል፣ ሓሳረ መከራ ወሪሶም። ንመሬት ክንገዝእ፡ ህዝቢ ንዓና ከገልግል፣ ካብ ላዕላይ ሰማይ ፈጣሪ ሓሪዩና፤ ንግስነት ቀቢኡና እዩ ኢሎም ርእሶም ኣብ ዘውዲ ዝደፈኡ ጐይቶት፡ ኣክሊል ዙፋኖም ናብ ደቂ ደቆም ዓፅሚ ቈፂሮም ኣሳጊርዎ። ገባር ደፋኢ ድንኩል እናተብሃለ ንርእሱ ካብ ትምህርቲ በዅሩ፤ደቁ ጭራ ከፍቲ ዝውጥጡ ድሑራት ተባሂሎም። ክንዲ ዘገልገሎም፡ ሓሪሱን ምሒሱን ቆፋፉ ማይ ቤቶም ክንዲ ዝጠርፈፈ፤ ኣብ ዘይ ማይ ሰማዩ ብሓለንጊ እናተገረፈ ከም ኣቕሓ ክግተት በይኖምሉ። እዚ መነወሪ ተግባሪ'ዚ ኣብታ ቅድስቲ ዝብልዋ መሬት ኢትዮጵያ ንዘበናት ሓረግ ኰይኑ ዘሊቑ። ፀሓፊ ታሪኽ በላይ ግደይ፡ ብዓይኖም ዝረኣይዎን ተመራሚሮም ዝረኸብዎን ዛንታ ኣብቲ "ሃገረይ ኢትዮጵያን ትዝታተይን" ኢሎም ዝሰየምዎ ገዚፍ መጽሓፍ ብዙሕ ሰኒዶም ኣለዉ። ግዜ ብግዜ እናተተከአ፡ ዝደየበ ኣብታ ዘለዋ ተዀይጡ ኣይነብርን፤ ዝተፀቕጠ እውን ርእሱ ደፊኡ እናሰገደ ዕድሚኡ ኣይቘፅርን። ንኹሉ ወሰንን ደረትን ኣለዎ። ኣብ ምድሪ ኢትዮጵያ ኣብ ስሳታት ነቲ ካብ ዓፅሚ ናብ ዓፅሚ እናሰገረ ዝመፅአ ሰንሰል ጉይትናን ግፍዕን፡ ይኣክል!
